Henrik Svane (RV), 2000-02-24:
Denne reformpakke er en af de mest spændende, der er fremlagt på uddannelsesområdet i de senere år.
Det Radikale Venstre forventer, at de tre forskellige initiativer kommer til at supplere hinanden meget fint, og at Danmark med denne lovpakke tager er stort skridt mod et uddannelsessystem, der er gearet til globaliseringens udfordringer.
Den danske erhvervsstruktur er domineret af små og mellemstore virksomheder, spredt geografisk over hele Danmark.
Hvis de mange virksomheder fremover skal kunne finde kvalificeret arbejdskraft, er det nødvendigt at styrke indsatsen på de mellemlange videregående uddannelser.
Denne erhvervsmæssige struktur betyder, at det også er et mål i sig selv at have et geografisk velfordelt udbud af videregående uddannelser.
Derfor er det vigtigt at styrke kvaliteten på de mange uddannelsesinstitutioner i provinsen, for at de til stadighed er attraktive for de unge, der skal vælge uddannelse.
Tendensen de senere år har været, at søgningen går mod universiteterne og derfor selvfølgelig de store universitetsbyer.
Det er godt, at universiteterne har øget optaget betydeligt gennem halvfemserne, men nu er det rigtigt at rette blikket mod de mellemlange uddannelser.
Et af de væsentligste elementer er, at der for første gang skabes sammenhæng mellem grund-, efter- og videreuddannelserne.
Det giver forhåbentlig mange flere lyst
til at søge nye udfordringer, når de kan se muligheder for at påbegynde eller bygge videre på en allerede erhvervet uddannelse.
For Det Radikale Venstre er det også vigtigt, at MVU-strukturen medfører, at de mange forskellige mellemlange uddannelser koordineres bedre og tilrettelægges således, at tværfagligheden styrkes.
Det er nødvendigt, fordi arbejdsmarkedets krav ændrer sig hurtigere end tidligere. Tværfagligheden giver samfundet en mere fleksibel arbejdsstyrke og den enkelte flere valgmuligheder
Strukturen lægger simpelt hen op til, at den enkelte kan videreuddanne sig gennem næsten hele livet.
Det har altid været en vision for Det Radikale Venstre at give de bedste rammer for dem, der ønsker at forny deres kvalifikationer løbende.
Denne lov kan gå hen og blive et kvantespring, hvis intentionerne kan realiseres.
Det Radikale Venstre forventer sig også meget af den nye professionsbachelortitel.
Det er oplagt, at alle skal have de bedste muligheder for at komme til udlandet for at studere.
Centrerne for de videregående uddannelser er ligeledes en væsentlig nyskabelse.
I Det Radikale Venstre er vi enige i at styrke lokale og regionale uddannelsesinstitutioner.
I regionalt perspektiv spiller det en stor rolle, at hovedparten af den offentlige service betjener befolkningen uden for de fire store universitetsbyer, der rummer knap 50 pct. af alle videregående uddannelser, og at Danmarks erhvervsstruktur er domineret af små og mellemstore virksomheder fordelt over hele landet.
CVU'erne styrker muligheder for efter- og videreuddannelse regionalt og øger de positive muligheder for tæt samspil mellem virksomhederne og de professions- og erhvervsrettede uddannelsesinstitutioner.
Det giver nogle gode rammer for at opbygge solide og udviklingsorienterede uddannelser med et samspil mellem teoretisk viden og de praktiske færdigheder, der styrker regeringens fortsatte mål om øget beskæftigelse. Den tredje søjle i reformen, Danmarks Pædagogiske
Universitet,
danner ramme om en væsentlig styrkelse og et kvalitetsløft af den pædagogiske forskning.
Det Radikale Venstre tror på, at disse lovforslag vil ruste Danmark til fremtidens udfordringer.
Afslutningsvis vil jeg gentage, at Det Radikale Venstre
er meget positive over for disse væsentlige reformforslag.
Da det er meget komplekse lovforslag med vidtrækkende konsekvenser, ser vi også frem til en grundig udvalgsbehandling, så eventuelle mangler kan korrigeres og lovene måske gøres endnu bedre end de forslag, der foreligger nu.